Kedves Színházigazgató Úr!

Hosszasan gondolkoztam azon, hogy melyik művemet ajánlhatnám az Önök színpadára, mikor eszembe jutott, hogy a nemrég befejezett Csongor és Tünde darabom tökéletes választás lehet. Olyan színpadi előadássá nőheti ki magát ez a tündéries mesejáték, mely gyermek és felnőtt számára is élvezhető és jól érthető.

A színjáték megnézése a diákságnak kifejezetten ajánlott, célközönségem a 16 éves korosztály. A darabban magukra ismerhetnek az önmagukat megismerni vágyó, céljaikat és életük értelmét kereső fiatalok, ugyanis a mű középpontjában Csongor út- és boldogságkeresése áll. A fiú kalandja során számos akadályba ütközik, de vágyai beteljesülésének érdekében nem adja fel a reményt.

Magam előtt látom a színdarabot és a színészeket, ahogy életre kel művem.

*Csongor*t egy jó kiállású, szimpatikus arcú, ifjú játszhatná.

Párját, *Tündé*t egy törékeny, de elbűvölően szépséges szőke színésznő alakíthatná.

*Mirígy* szerepére egy kevésbé dekoratív, sötét hajú, középkorú nőt keresnék.

A *három ördög* szerepére alacsonyabb, komikus megjelenésű fiúkat ajánlanék, kiknek jól áll az ügyetlen szerep.

*Balga* és *Ilma* legyenek aranyos idős házaspár, akik kiegészítik egymást.

*Ledér* szerepére egy kissé unszimpatikus, de szép arcú lányt keresnék, hisz személye alakoskodó és ő képviseli az álszerelmet.

A színművet a mai kornak megfelelően adnám elő, a korral haladnunk kell. A szövegkönyvet napjainkban használt beszédstílusban fogalmaznám meg és a jelmezeket a mai divatnak megfelelően választanám ki. Alkalmaznék különböző színházi effekteket. Például javaslom a ködgép használatát a kaland baljóslatú részeinél, a veszély érzékeltetésének kedvéért. Helyzettől függően venném igénybe a fény- és hangeffektusokat.

A finálét már meg is álmodtam. A színpad alól felemelkedik a csodálatos palota. Csongor és Tünde körül száz meg száz színes szappanbuborék repül, melyek csillognak a fényben és szabadon szállnak.

A diákoknak külön rendezett előadásokra felajánlhatna a színház kedvezményes jegyeket. A darab megtekintése után nyílhatna lehetőség arra is, hogy a nebulók beszélhessenek a színészekkel és kérdéseiket személyesen nekik tehessék fel.

Remélem elnyerte a mélyen tisztelt Igazgató Úr tetszését az ötlet, egy találkozó alkalmával meg is beszélhetnénk a részleteket.

Üdvözlettel,

*Vörösmarty Mihály*